Dec 28,2018
నెలాఖరుకు రూ.28,615 కోట్లు!
న్యూఢిల్లీ: ప్రభుత్వ రంగ బ్యాంకులకు (పీఎస్‌బీల) కొత్త జవసత్వాలను నింపేందుకు వీలుగా ప్రతిపాదించిన మూలధనీకరణ కార్యక్రమాన్ని సర్కారు వేగవంతం చేయనుంది. ఈ నెలాఖరు నాటికి పీఎస్‌బీలకు దాదాపు రూ.28,615 కోట్ల మేర మూలధన సాయం అందించేందుకు గాను రంగం సిద్ధం చేసినట్టుగా ఆర్థికశాఖ వర్గాలు తెలిపాయి. ప్రభుత్వం తాజాగా అందించనున్న మూలధన సాయంలో దాదాపు రూ.2,159 కోట్లు యునైటెడ్‌ బ్యాంక్‌ ఆఫ్‌ ఇండియాకు, రూ.1,678 కోట్లు సెంట్రల్‌ బ్యాంక్‌ ఆఫ్‌ ఇండియాకు, రూ.10,086 కోట్లు బ్యాంక్‌ ఆఫ్‌ ఇండియాకు, రూ.3056 కోట్లు యూకో బ్యాంక్‌కు, రూ.5500 కోట్లు ఓరియంటల్‌ బ్యాంక్‌ ఆఫ్‌ కామర్స్‌నకు, రూ.4,498 కోట్లు బ్యాంక్‌ ఆఫ్‌ మహారాష్ట్రనకు, రూ.1,638 కోట్లు సిండికేట్‌ బ్యాంక్‌నకు మూలధన సాయంగా అందనుందని ఆర్థిక శాఖ వర్గాల సమాచారం. ప్రస్తుత ఆర్థిక సంవత్సరం మార్చి ముగింపు నాటికి దాదాపు మరో రూ.83,000 కోట్ల మేర నిధులను ప్రభుత్వం బ్యాంకులకు అందజేయనుందని.. దీంతో పీఎస్‌బీలకు ఉద్దేశించిన మూలధన సాయం రూ.1.06 లక్ష కోట్లకు చేరనుందంటూ ఇటీవల ప్రభుత్వం వెల్లడించిన సంగతి తెలిసిందే. ఇందుకు గాను మరో రూ.41,000 కోట్ల మేర అదనపు వ్యయానికి ప్రభుత్వం పార్లమెంట్‌ అనుమతి కోరిన విషయం తెలిసిందే.
మీ స్నేహితులకు రికమెండ్ చెయ్యండి